b'\n_START_ARTICLE_\nDentil\n_START_PARAGRAPH_\nV klasi\xc4\x8dni arhitekturi je dentil (iz lat. dens, zob) majhen ornament, podoben zobu, ki se ponavlja pod vencem ali korni\xc5\xa1em. Dentile (ali \xc5\xbeagasti friz) najdemo v klasi\xc4\x8dni gr\xc5\xa1ki in rimski arhitekturi, pa tudi v kasnej\xc5\xa1ih slogih, kot so arhitektura beaux arts, neoklasicizem, slog federal v Ameriki, neogregorijanski, neogr\xc5\xa1ki, neorenesansa in slog second empire.\n_START_SECTION_\nIzvor\n_START_PARAGRAPH_\nRimski arhitekt Vitruvij (iv.2) navaja, da je dentil konec \xc5\xa1pirovca in ker se pojavlja v svoji najizrazitej\xc5\xa1i obliki v jonskih templjih Male Azije, likijskih grobi\xc5\xa1\xc4\x8dih in portikih ter grobi\xc5\xa1\xc4\x8dih Perzije, kjer predstavlja izrazito reprodukcijo lesene konstrukcije v kamnu, je le malo dvoma o njegovem izvoru. Najzgodnej\xc5\xa1i je na grobu Dareja I., okoli 500 pr. n. \xc5\xa1t., vrezan v skalo, v katerem je poustvarjen portik njegove pala\xc4\x8de. Prvi\xc4\x8d je bil uporabljen v Atenah v robu kariatidnega portika ali verande Erehtejona (480 pr. n. \xc5\xa1t.). Ko so ga kasneje uporabili pod vencem Lizikratovega spomenika, je bil mnogo manj\xc5\xa1i. V kasnej\xc5\xa1ih templjih Jonije, kot je tempelj v Prieni, \xc5\xa1e vedno ostaja ve\xc4\x8dji obseg dentila.\n_START_SECTION_\nPoznej\xc5\xa1a uporaba\n_START_PARAGRAPH_\nDentil je bil glavna zna\xc4\x8dilnost, ki so jo Rimljani uporabljali pod venci in v italijanski renesansi. Splo\xc5\xa1no pravilo je bilo, da je projekcija dentila enaka njegovi \xc5\xa1irini, zato se pojavlja kot kvadrat, pri \xc4\x8demer so presledki polovica te mere. V nekaterih primerih projekcijski pas nikoli ni imel vdolbin, ki bi razkrili, da delijo dentil, kot v Panteonu v Rimu. in se zato imenuje dentilni trak. V verandi samostanske cerkev Studion v Konstantinoplu sta dentil in presledek med njimi enaka po \xc5\xa1irini, presledek pa je od vrha do dna raz\xc5\xa1irjen. To je oblika tako imenovanega bene\xc5\xa1kega dentila, ki je bil kopiran po bizantinskem dentilu v Hagiji Sofiji v Konstantinoplu. Tam pa ni ve\xc4\x8d oblikovan kot del venca: dentil so v Hagiji Sofiji uporabili, da bi okrasili \xc5\xa1trle\xc4\x8de dele marmorja in so ga na obeh straneh oblikovanja izmeni\xc4\x8dno zarezali. Bene\xc5\xa1ki dentil je bil uveden tudi kot pas okrog obokov.'